
Likumprojekta “Grozījumi Jūrlietu pārvaldes un jūras drošības likumā” sākotnējās ietekmes novērtējuma ziņojums (anotācija)

	Tiesību akta projekta anotācijas kopsavilkums

	Mērķis, risinājums un projekta spēkā stāšanās laiks (500 zīmes bez atstarpēm)
	Likumprojekts stājas spēkā vispārējā kārtībā. Likumprojekta mērķis un risinājums norādīts šīs anotācijas I. sadaļā. 


  
	I. Tiesību akta projekta izstrādes nepieciešamība

	1.
	Pamatojums









	
	Grozījumi Jūrlietu pārvaldes un jūras drošības likumā (turpmāk – JPJDL) ir izstrādāti, lai redakcionāli precizētu JPJDL lietoto terminoloģiju kontekstā ar strukturālām izmaiņām valsts pārvaldē, precizētu prasības kuģošanai ar reģistrētiem un nereģistrētiem kuģošanas līdzekļiem kuģošanai Rīgas jūras līča un Baltijas jūras ūdeņos, kā arī pēc Nacionālo bruņoto spēku (turpmāk – NBS) iniciatīvas precizētu spēkā esošo regulējumu, kas šobrīd neparedz NBS Jūras spēku vienībai, kas veic krasta apsardzes funkcijas (turpmāk — Krasta apsardze) kuģu kontroles, pārbaudes un aizturēšanas tiesības Latvijas ostās, tostarp ostu akvatorijās. No JPJDL 44. panta izriet, ka Krasta apsardzei ir tiesības kontrolēt, pārbaudīt un aizturēt kuģus Latvijas jurisdikcijā esošajos jūras ūdeņos ārpus ostas akvatorijas. Līdz ar to, lai nodrošinātu Nacionālo bruņoto spēku likumā noteikto uzdevumu izpildi, normatīvajos aktos ir jānostiprina Krasta apsardzes tiesības veikt minētās darbības ne tikai teritoriālajā jūrā, bet arī izņēmumu gadījumos Latvijas ostu iekšējās akvatorijās, vienlaikus ievērojot to, ka Krasta apsardze nepārņems citu iestāžu funkcijas ostās un neveiks ostu kontroli ikdienas režīmā, bet tikai iestājoties atsevišķiem nosacījumiem, proti, ja saņemts valsts drošības iestāžu pieprasījums, tiek nodrošināts uzņemošās valsts atbalsts, nodrošinot militāro objektu drošību vai drošības apsvērumu dēļ minētās darbības nav iespējams veikt ārpus ostas iekšējās akvatorijas.

	2.
	Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība








	Saskaņā ar Ministru kabineta  2018. gada 18. decembra noteikumu Nr. 823 ”Valsts drošības dienesta nolikums” sākotnējās ietekmes novērtējuma ziņojumā (anotācijā) norādīto, Drošības policijai kopš 2018. gada 18. decembra ir mainīts nosaukums un turpmāk to sauc par Valsts drošības dienestu. Ņemot vērā norādīto, attiecīgās iestādes nosaukums precizējams arī JPJDL, proti, likumprojekta 1. pants paredz aizstāt visā likuma tekstā vārdus “Drošības policija” (attiecīgā locījumā) ar vārdiem “Valsts drošības dienests” (attiecīgā locījumā).

Likumprojekta 2. pants paredz papildināt  JPJDL 2. panta trešajā daļā noteikto par JPJDL piemērošanu valsts akciju sabiedrības “Ceļu satiksmes drošības direkcija” (turpmāk - CSDD) reģistrā reģistrētajiem kuģošanas līdzekļiem ar atsauci uz JPJDL 7. panta otro daļu. Pamatojoties uz JPJDL 7. panta otro daļu, ir izdoti Ministru kabineta 2010. gada 21. decembra noteikumi Nr. 1171 „Noteikumi par Latvijas ūdeņu izmantošanas kārtību un kuģošanas režīmu tajos” (turpmāk – MK 1171). Ņemot vērā grozījumus vairākos normatīvajos aktos, Latvijas jūras ūdeņos būtiski palielināsies CSDD reģistrēto kuģošanas līdzekļu klātbūtne, uz kuriem arī ir jāattiecina MK 1171 tiesību normas. Proti, ar likumu “Grozījumi Jūras kodeksā” (pieņemts 2020. gada 28. maijā, spēkā no 2020. gada 23. jūnija) tika veikti grozījumi Jūras kodeksā, paredzot to, ka līdz tam vairākas Latvijas Kuģu reģistrā reģistrējamu kuģošanas līdzekļu kategorijas turpmāk tiek reģistrētas CSDD. Ir sagatavoti grozījumi Ministru kabineta 2012. gada 4. septembra noteikumos Nr. 619 „Noteikumi par atpūtas kuģu vadītāju apmācību, sertificēšanu un reģistrāciju” (turpmāk – MK 619) (21-TA-1778), kas paredz paplašināt CSDD sertificēto atpūtas kuģu vadītāju braukšanas rajonu līdz Latvijas Republikas teritoriālās jūras ārējai robežai. Pašreiz atbilstoši MK 619 CSDD sertificē atpūtas kuģu vadītājus, ja atpūtas kuģa garums nepārsniedz 12 metrus, kuģošanai Latvijas Republikas iekšējos ūdeņos un 3000 metru platā joslā no krasta līnijas uz jūras pusi Rīgas jūras līča un Baltijas jūras Latvijas Republikas piekrastes daļā. Ņemot vērā grozījumus MK 619, ir sagatavoti arī grozījumi MK 1171, lai noteiktu prasības attiecībā uz aprīkojuma un glābšanas līdzekļu esamību uz CSDD reģistrējamiem kuģošanas līdzekļiem, ja ar kuģošanas līdzekli izbrauc Rīgas jūras līča un Baltijas jūras piekrastes ūdeņos. Līdz ar to ir nepieciešams piemērot noteikumu MK 1171 prasības CSDD reģistrētajiem kuģošanas līdzekļiem un atbilstoši precizēt JPJDL 2. panta trešo daļu.
Ar  atsauci uz JPJDL 7. panta otro daļu ir nepieciešams papildināt arī JPJDL 2. panta ceturtajā daļā noteikto par JPJDL piemērošanu kuģošanas līdzekļiem, kas saskaņā ar Latvijas normatīvajiem aktiem nav jāreģistrē vai kuru reģistrācija ir brīvprātīga. Grozījumi MK 1171 paredz prasības aprīkojumam un glābšanas līdzekļiem kuģošanai Rīgas jūras līča un Baltijas jūras ūdeņos arī airu laivām, kuru reģistrācija CSDD ir brīvprātīga.
Kopš 2020. gada 23.  decembra Latvijas Jūras administrācijas tiesiskā forma ir valsts sabiedrība ar ierobežotu atbildību. Līdz ar to, likumprojekta 3. pants paredz grozījumu veikšanu JPJDL 4. panta pirmajā daļā, aizstājot vārdus “akciju sabiedrība” ar vārdiem “sabiedrība ar ierobežotu atbildību””.

Likumprojekts paredz noteikt, ka Krasta apsardze, nodrošinot normatīvo aktu un Latvijai saistošo starptautisko līgumu izpildi, kā arī ievērojot Nacionālo bruņoto spēku likuma 6.1 panta pirmās daļas 9. punktu,
turpmāk veiks kuģu kontroli, pārbaudi un aizturēšanu Latvijas ūdeņos (jūrā un atsevišķos gadījumos ostas iekšējā akvatorijā). Analoģiski precizēta norma, kurā noteikts, ka kuģu kontrolē, pārbaudē un aizturēšanā Latvijas ūdeņos (jūrā un atsevišķos gadījumos ostas iekšējā akvatorijā) var iesaistīt Ziemeļatlantijas līguma organizācijas (NATO) un Eiropas Savienības (ES) dalībvalsts karakuģus, paplašinot darbības teritoriju uz Latvijas ūdeņiem (jūrā un atsevišķos gadījumos ostas iekšējā akvatorijā).  
Krasta apsardzes tiesības veikt kuģu kontroli, pārbaudi un aizturēšanu jūrā paliek nemainīgas un arī turpmāk tiks veiktas saskaņā ar Ministru kabineta 2016. gada 14. jūnija noteikumiem Nr. 363 “Kuģu kontroles, pārbaudes un aizturēšanas kārtība Latvijas ūdeņos” (turpmāk – MK noteikumi Nr. 363).
Savukārt Krasta apsardzes tiesības veikt kuģu kontroli, pārbaudi un aizturēšanu ostas iekšējā akvatorijā ir paredzētas tikai iestājoties kādam no šādiem kritērijiem:
1) ja Jūras spēki saņēmuši valsts drošības iestādes pieprasījumu veikt attiecīgā kuģa kontroli, pārbaudi vai aizturēšanu Latvijas ostas iekšējā akvatorijā. Specifiskas prasības valsts drošības iestādes pieprasījuma sagatavošanai netiek izvirzītas, tā var būt jebkādā atpazīstamā veidā saņemta informācija;
2) ja Nacionālie bruņotie spēki nodrošina uzņemošās valsts atbalstu saskaņā ar Ministru kabineta 2015. gada 3. marta instrukciju Nr. 2 ,,Par uzņemošās valsts atbalsta nodrošināšanu”;
3) ja ir aizdomas, ka kuģis veic pretlikumīgas, aizdomīgas darbības pie militāriem objektiem vai karakuģiem ostas iekšējā akvatorijā.
Krasta apsardze nepārņems citu iestāžu (institūciju, komersantu) funkcijas ostā, un neveiks kuģošanas režīma kontroli ostas iekšējā akvatorijā ikdienas režīmā, bet tikai iestājoties augstāk norādītajiem kritērijiem. Atbilstoši norādītajam, ir izstrādāti grozījumi arī pakārtotajos MK noteikumos Nr. 363.
Šobrīd JPJDL 44. pants noteic, ka Krasta apsardze var kontrolēt, pārbaudīt un aizturēt kuģi Latvijas ūdeņos ārpus ostas akvatorijas, bet Krasta apsardzei nav dots deleģējums kontrolēt, pārbaudīt un aizturēt kuģi Latvijas ostas iekšējā akvatorijā, lai gan šādas tiesības, iestājoties atsevišķiem kritērijiem, ir nepieciešamas gan no starptautisko pienākumu izpildes viedokļa, gan ievērojot valsts aizsardzības un valsts drošības aspektus.
Likuma par ostām 2. pants noteic, ka osta ir ar robežām noteikta Latvijas sauszemes teritorijas daļa, ieskaitot mākslīgi izveidotos uzbērumus, un iekšējo ūdeņu daļa, ieskaitot iekšējos un ārējos reidus un kuģu ceļus ostas pieejā, kas iekārtoti kuģu un pasažieru apkalpošanai, kravas, transporta un ekspedīciju operāciju veikšanai un citai saimnieciskai darbībai. 
Ar grozījumiem JPJDL tiek precizēta Krasta apsardzei noteiktie pienākumi jūrā, papildinot tos ar ostu iekšējā akvatorijām, proti, šobrīd atbilstoši JPJDL 44. panta pirmajai daļai Krasta apsardze kontrolē Latvijas ūdeņus ārpus ostas akvatorijas, tomēr ostu akvatorijās ietilpst arī ostu ārējais reids, kurā ir visdrošāk veikt kuģa pārbaudes pirms tā ienākšanas ostā, ja ir aizdomas, ka kuģis ir pārkāpis starptautiskos vai nacionālos normatīvos aktus. Līdz ar to ir konstatēta nepieciešamība precizēt, ka Krasta apsardze var veikt kuģu pārbaudes jūrā, attiecīgi aptverot arī ostu ārējo reidu.
Pilnvarojums Krasta apsardzei veikt kuģu kontroli, pārbaudi un aizturēšanu ne tikai jūrā, bet atsevišķos gadījumos arī ostas iekšējā akvatorijā novērsīs gadījumus, kad kuģis savas atrašanās vietas dēļ nevar tikt pārbaudīts, kā arī pilnvaru paplašināšana uzlabos uzņemošās valsts atbalsta spējas, piemēram, uzņemošās valsts atbalsta sniegšana sabiedroto valstu kuģu apsardzes nodrošināšanā ostas iekšējā akvatorijā vai preventīvi rīkotos, lai novērstu valsts drošības apdraudējumu un operatīvi reaģētu uz incidentiem, kas vērsti pret karakuģiem vai militāriem objektiem. 

Pamatojoties uz visu iepriekš norādīto, lai precizētu Latvijas ūdeņus, kuros Krasta apsardzei ir tiesības veikt kuģu kontroli, pārbaudi un aizturēšanu, kā arī, iestājoties noteiktiem kritērijiem, dotu tiesības veikt kuģu  kontroli, pārbaudi un aizturēšanu ostas iekšējā akvatorijā, ir izstrādāti grozījumi JPJDL, kā arī pakārtotajā normatīvajā aktā MK noteikumos Nr. 363.

	3.
	Projekta izstrādē iesaistītās institūcijas un publiskas personas kapitālsabiedrības
	Aizsardzības ministrija, NBS, Satiksmes ministrija, Iekšlietu ministrija, VSIA Latvijas Jūras administrācija.

	4.
	Cita informācija
	Nav


  
	II. Tiesību akta projekta ietekme uz sabiedrību, tautsaimniecības attīstību un administratīvo slogu

	1.
	Sabiedrības mērķgrupas, kuras tiesiskais regulējums ietekmē, vai varētu ietekmēt
	Projekts attiecas uz atbildīgo institūciju – NBS Jūras spēkiem un tiesiskais regulējums ietekmēs kuģus un uz tiem esošās personas, kas atrodas uz kuģa Latvijas ūdeņos (jūrā un ostas iekšējā akvatorijā). 
Attiecībā par grozījumu JPJDL 2. panta trešajā un ceturtajā daļā – tiesiskais regulējums ietekmēs CSDD reģistrā reģistrēto un nereģistrēto kuģošanas līdzekļu vadītājus. 

	2.
	Tiesiskā regulējuma ietekme uz tautsaimniecību un administratīvo slogu
	Projektam nav ietekmes uz uzņēmējdarbības vidi, Nacionālā attīstības plāna rādītājiem, konkurenci, vidi, un nevalstiskajām organizācijām. 
Nav prognozējams būtisks administratīvā sloga pieaugums, kas nebūtu realizējams esošo resursu ietvaros.


	3.
	Administratīvo izmaksu monetārs novērtējums
	Nav iespējams aprēķināt.


	4.
	Atbilstības izmaksu monetārs novērtējums
	Nav.

	5.
	Cita informācija
	Nav.


  
	III. Tiesību akta projekta ietekme uz valsts budžetu un pašvaldību budžetiem

	Projekts šo jomu neskar.


  
	IV. Tiesību akta projekta ietekme uz spēkā esošo tiesību normu sistēmu

	1.
	Saistītie tiesību aktu projekti
	Saistībā ar grozījumiem JPJDL ir nepieciešams veikt grozījumus MK noteikumos Nr. 363, lai noteiktu gadījumus, kad Krasta apsardzei būs tiesisks pamats veikt kuģu pārbaudi, kontroli un aizturēšanu ostas iekšējā akvatorijā, proti:
1) ja Jūras spēki saņēmuši valsts drošības iestādes pieprasījumu veikt attiecīgā kuģa kontroli, pārbaudi vai aizturēšanu Latvijas ostas iekšējā akvatorijā. Specifiskas prasības valsts drošības iestādes pieprasījuma sagatavošanai netiek izvirzītas, tā var būt jebkādā atpazīstamā veidā saņemta informācija;
2) ja Nacionālie bruņotie spēki nodrošina uzņemošās valsts atbalstu saskaņā ar Ministru kabineta 2015. gada 3. marta instrukciju Nr. 2 ,,Par uzņemošās valsts atbalsta nodrošināšanu”;
3) ja ir aizdomas, ka kuģis veic pretlikumīgas, aizdomīgas darbības pie militāriem objektiem vai karakuģiem ostas iekšējā akvatorijā.

	2.
	Atbildīgā institūcija
	Aizsardzības ministrija

	3.
	Cita informācija
	Nav.




	V. Tiesību akta projekta atbilstība Latvijas Republikas starptautiskajām saistībām

	Projekts šo jomu neskar.

	


  
	VI. Sabiedrības līdzdalība un komunikācijas aktivitātes

	1.
	Plānotās sabiedrības līdzdalības un komunikācijas aktivitātes saistībā ar projektu
	Paziņojums par līdzdalības iespējām tiesību akta izstrādes procesā 2021. gada 30. jūnijā ievietots Aizsardzības ministrijas tīmekļa vietnē internetā un 2021. gada 1. jūlijā ievietots Valsts kancelejas tīmekļa vietnē.


	2.
	Sabiedrības līdzdalība projekta izstrādē
	Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli līdz 2021. gada 16. jūlijam par likumprojektu tā izstrādes stadijā.


	3.
	Sabiedrības līdzdalības rezultāti
	Aizsardzības ministrijas noteiktajā termiņā līdz 2021. gada 16. jūlijam, kā arī līdz iesniegšanai uzsaukšanai Valsts sekretāru sanāksmē nav saņemts neviens sabiedrības līdzdalības pieteikums.

	4.
	Cita informācija
	Nav


  
	VII. Tiesību akta projekta izpildes nodrošināšana un tās ietekme uz institūcijām

	1.
	Projekta izpildē iesaistītās institūcijas
	Aizsardzības ministrija un NBS.

	2.
	Projekta izpildes ietekme uz pārvaldes funkcijām un institucionālo struktūru.
Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem
	Projekta izpilde tiks nodrošināta NBS līdzšinējo funkciju ietvaros. Ar projektu nav paredzēts mainīt NBS struktūru.

	3.
	Cita informācija
	Nav.



	
Ministru prezidenta biedrs, 
aizsardzības ministrs		A. Pabriks

